Papersnake/gushiwen huggingface dataset:
黄司业挽词
林亦之（宋代）

未作鹏飞万里程，一时英俊已铮铮。
只应傲雪凌云气，合得惊天动地名。
明月酒杯如李白，暮年官职似阳城。
秋风癸亥古桐下，多少行人泪眼盈。
【越调】斗鹌鹑_酒力禁持，
王伯成（元代）

酒力禁持，持魔唤起。紫燕喧喧，黄莺呖呖。红杏香中，绿杨影里。丽日迟，节序催。柳线摇金，桃花泛水。
【紫花儿序】香馥馥花开满路，碧粼粼水绕孤村，绿茸茸芳草烟迷。扬鞭指处，堪画堪题。更那堪，竹坞人家傍小溪。彩绳高系，春色飘零，花事狼藉。
【小桃红】一帘红雨落花飞，酝酿蜂儿蜜。跨蹇携壶醒还醉，草凄凄，融融沙暖鸳睡。韶光景美，和风暖日，惹起杜鹃啼。
【秃厮儿】凝眸处黄莺子规，动情的绿暗红稀。莺慵燕懒蝶倦飞，冷落了芳菲，春归。
【圣药王】醉似泥，仆从随，见小桥流水隔花溪。柳岸西，近古堤，数枝红杏出疏篱，墙外舞青旗。
【尾】四围绵绣繁华地，车马喧天闹起。看了这红紫翠乡中，堪写在丹青画图里。
丙子岁春
薛季宣（宋代）

物极虽云反，寒威何太衰。东风入帘幕，生意满林畦。

古木含新绿，仙葩吐旧枝。阴晴苦不定，中夜忍闻规。
题崔山人别业
储光羲（唐代）

南阳隐居者，筑室丹溪源。溪冷惧秋晏，室寒欣景暾。

山鸡鸣菌阁，水雾入衡门。东岭或舒啸，北窗时讨论。

封君渭阳竹，逸士汉阴园。何必崆峒上，独为尧所尊。
曹娥庙碑
姚铉（宋代）

箫鼓声中浪渺瀰，古枫阴砌藓封碑。
行人到此自恭肃，不似巫山云雨祠。
春日许应亨比部见访因忆应元夔府时有内子之戚二首 其一
皇甫汸（明代）

卧病江乡世事非，门前车马客来稀。相逢不解蒙庄笑，犹悼芳容泪满衣。
送安溪先生给假归里
王兰生（清代）

夫子命世儒，千载明良遇。德位两相符，君臣一心固。

自昔履诸艰，屯亭望弥著。婉转达恪诚，精明行平恕。

众美萃厥躬，欲言难指数。余生十室邑，幼乏师友助。

应试始童子，抠衣谒公署。拔之儒丱中，诏以贤关处。

手授揲著法，口传太极注。及擢镇封疆，九郡才英聚。

得厕精舍旁，与闻名理趣。如宝盈市廛，取携恣所慕。

愿奢力不充，驽马踬长路。佳药赠蔘苓，名医寻扁跗。

成我同再生，奚止陶冶铸。朅来游帝都，校仇得参与。

朱子八十篇，从头味章句。遴才广辟门，匪俊亦获吁。

顽璞缀琮璜，短翮随鸳鸯。理数聆精微，大乐闻韶濩。

分薄荣宠多，夙夜抱忧惧。孚愧未盈缶，井起徒射鲋。

凛凛师傅言，昭昭圣哲谕。事上在立身，曰惟尊矩度。

重任不易胜，至道难遽悟。所期一艺明，敢辞千辛赴。

有阶始可升，迷津焉得渡。转盼两春秋，再启余心锢。
太谏诗笔因题绝句
魏闲（宋代）

文如吐凤笔如龙，珍重华林墨尚浓。
清气已销名迹在，世间谁复继仙翁。
咏陈后主
刘镗（宋代）

晋王前殿贺平陈，从此江南雨露均。
四百年间重混一，谁知江令是忠臣。
雨游青原山二首
赵蕃（宋代）

松竹青原刹，香灯七祖签。
穷通非所问，风雨暂成淹。
虞美人（和姚伯和）
王千秋（宋代）

风花南北知何据。常是将春负。海棠开尽野棠开。匹马崎岖还入、乱山来。

尊前人物胜前度。谁记桃花句。老来情事不禁浓。玉佩行云切莫、易丁东。
戏题睡屏
赵必象（宋代）

点检残枰未了棋，才贪著处转成低。
一番输后惺惺了，记取从前当局迷。
留别张云立立之
邹浩（宋代）

来迁梦破知何处，今君归去仙宫路。江头舟楫岭头云，曾许乘风邀月住。

翛然三载与君同，信我此心惟白鹭。白鹭忘情亦有情，君更情多无量数。

天绘亭前不忍分，远送我来欣进步。霜凋万木见孤松，颜色青青独如故。

湘南湘北旧光阴，从此回头但烟雾。得志轩前藕未花，梅率小桃先已露。

与君同醉复同醒，千顷池塘渺新霔。好随鱼跃趁风雷，飞上青天休反顾。
次韵和郡守平樾怀陈省庵刘研庄两前守
郑珍（清代）

贵仁无令名，不如不尊显。文官秪爱钱，不如为牧剪。

朝廷用书生，亦曰其言善。岂其所读书，到官即收卷。

治法止两端，世有几人阐。甚或剔刻之，伤我枝蹄趼。

冤乎颂德碑，盍不刻稍浅。陈刘两郡守，是诚循吏选。

遐陬井校中，鼓众走且喘。一滴父母心，百年尚神缅。

刘公实儒者，教不薄穷褊。至今多能文，皆公为梯栈。

陈公山茧法，此日更繁衍。衣食到佣丐，金珠满原巘。

大府近请祀，于陈极黾勉。我惟此二公，并当铭钟铣。

刘父陈也母，教养惠无辨。可念在当时，肫挚忘轩冕。

湘川与白田，车或日再转。此风遂难得，未免重丝茧。

堂堂平大夫，继亩思旧畎。长言发嗟咏，此意更加腆。

世有明练材，囊伧而卷脔。寸善将自私，谁肯道前典。

观公用意处，已足见敷展。后来今视昔，过之不独践。

企风观化成，歌德我何腼。
悼亡二十五首 其二十三
江源（明代）

无处登临不系情，百忧如草雨中生。鸳衾久别难成梦，斜倚薰笼坐到明。
赠舍弟
杨牢（唐代）

秦云蜀浪两堪愁，尔养晨昏我远游。千里客心难寄梦，

两行乡远为君流。早驱风雨知龙圣，饿食鱼虾觉虎羞。

袖里镆铘光似水，丈夫不合等闲休。
过王氏云庄
高鹏飞（宋代）

十里云庄路，东风信杖藜。好花连夜发，幽鸟傍人啼。

香宇禅心冷，山容醉眼迷。老僧春睡处，明月印楼西。
典论·论文
曹丕（魏晋）

文人相轻，自古而然。傅毅之于班固，伯仲之间耳，而固小之，与弟超书曰：“武仲以能属文为兰台令史，下笔不能自休。”夫人善于自见，而文非一体，鲜能备善，是以各以所长，相轻所短。里语曰：“家有弊帚，享之千金。”斯不自见之患也。

今之文人：鲁国孔融文举、广陵陈琳孔璋、山阳王粲仲宣、北海徐干伟长、陈留阮瑀元瑜、汝南应瑒德琏、东平刘桢公干，斯七子者，于学无所遗，于辞无所假，咸以自骋骥騄于千里，仰齐足而并驰。以此相服，亦良难矣！盖君子审己以度人，故能免于斯累，而作论文。

王粲长于辞赋，徐干时有齐气，然粲之匹也。如粲之《初征》、《登楼》、《槐赋》、《征思》，干之《玄猿》、《漏卮》、《圆扇》、《橘赋》，虽张、蔡不过也，然于他文，未能称是。琳、瑀之章表书记，今之隽也。应瑒和而不壮，刘桢壮而不密。孔融体气高妙，有过人者，然不能持论，理不胜辞，至于杂以嘲戏。及其所善，扬、班俦也。

常人贵远贱近，向声背实，又患闇于自见，谓己为贤。夫文本同而末异，盖奏议宜雅，书论宜理，铭诔尚实，诗赋欲丽。此四科不同，故能之者偏也；唯通才能备其体。

文以气为主，气之清浊有体，不可力强而致。譬诸音乐，曲度虽均，节奏同检，至于引气不齐，巧拙有素，虽在父兄，不能以移子弟。

盖文章，经国之大业，不朽之盛事。年寿有时而尽，荣乐止乎其身，二者必至之常期，未若文章之无穷。是以古之作者，寄身于翰墨，见意于篇籍，不假良史之辞，不托飞驰之势，而声名自传于后。故西伯幽而演易，周旦显而制礼，不以隐约而弗务，不以康乐而加思。夫然则，古人贱尺璧而重寸阴，惧乎时之过已。而人多不强力；贫贱则慑于饥寒，富贵则流于逸乐，遂营目前之务，而遗千载之功。日月逝于上，体貌衰于下，忽然与万物迁化，斯志士之大痛也！

融等已逝，唯干著论，成一家言。
虚靖先生像赞
白玉蟾（宋代）

七返还丹阿谁无，先生归去谁识渠。
时人要见真虚靖，北斗西边一点如。
少妇游春词
施肩吾（唐代）

簇锦攒花斗胜游，万人行处最风流。

无端自向春园里，笑摘青梅叫阿侯。
夜泊湘江
于武陵（唐代）

北风吹楚树，此地独先秋。何事屈原恨，不随湘水流。

凉天生片月，竟夕伴孤舟。一作南行客，无成空白头。
道情
郑燮（清代）

邈唐虞，远夏殷。卷宗周，入暴秦。
争雄七国相兼并。文章两汉空陈迹，
金粉南朝总废尘，李唐赵宋慌忙尽。
最可叹龙蟠虎踞，尽销磨燕子春灯。
念奴娇
蔡伸（宋代）

岁华晼晚，念羁怀多感，佳会难卜。草草杯盘聊话旧，同剪西窗寒烛。翠袖笼香，双蛾敛恨，低按新翻曲。无情风雨，断肠更漏催促。

匆匆归骑难留，鸾屏鸳被，忍良宵孤宿。回首幽欢成梦境，唯觉衣襟芬馥。海约山盟，云情雨意，何日教心足。不如不见，为君一味愁蹙。
元会大飨歌十一首 其十一 上寿歌
牛弘等奉诏作（隋代）

俗已乂。时又良。朝玉帛。会衣裳。基同北辰久。寿共南山长。

黎元鼓。腹乐未央。
虞帝行宫
陈诗（宋代）

德大无如孝，尧因禅侧微。如何五载后，不向九疑归。

治世隆三代，愁云黯二妃。至今光祀典，千古仰垂衣。
小憩前平院戏书触目
陆游（宋代）

道边小寺名前平，残僧二三屋半倾。
旁分千畦画楸局，正对一山横翠屏。
修纤弱蔓上幽援，坚瘦稚柏当前荣。
稻秧正青白鹭下，桑椹烂紫黄鹂鸣。
村虚卖茶已成市，林薄打麦惟闻声。
泥行扶犁叱新犊，野饁烧笋炊香粳。
十年此乐发梦想，忽然到眼难为情。
上车欲去复回首，那将暮境供浮名。
和陶杂诗七首 其二
归昌世（明代）

清溪直村坞，修竹带邻曲。花明户未开，风暖睡初足。

道侣两三户，开尊傍棋局。永夜杂笑言，留宾方灭烛。

柝响间疏钟，群乌啼朝旭。
夜行船 清琴
顾景文（清代）

饱挂轻帆冲雾去。月初斜、未分明处。渔市灯红，雁汀芦白，隔岸明茫人语。

自是扁舟鲑菜侣。甚勾回、十年情绪。绣被眠香，深杯滞酒，真个画船听雨。
次韵练定祥符听法
晁补之（宋代）

弥天一滴水，何处是曹溪。
若作声来解，还成瞪发迷。
白云遮刹远，翠竹向檐低。
是物元非物，庄周未可齐。
得报状邸吏缄至朝堂八月月单有感而作三首
岳珂（宋代）

上雍迫日近，清朝仪物多。
卫官朝进辇，沙路昼鸣珂。
盛礼陈圭璧，骈观隘绮罗。
边书须急彻，深原銮□□。
由新田归故家
张埴（宋代）

七月景炎炎，金神令初驰。
辰哨掩村墟，挈家向山薇。
左手掖慈母，右手招妻儿。
小人俱世役，谁能抱朝饥。
举头赤日高，茧足荒山垂。
慰老忽喘息，抚婴母啼悲。
吞声各偷生，莫问历阶谁。
纷纷事轻逞，枭獍忍若为。
性命不直土，杀戮以当戏。
鬼妾弃所欢，皇颜色戚怡。
恢恢不罩渠，何辜及林池。
今经用戏地，满目腥风吹。
少陵归草堂，曾叱群小非。
嗟哉夫何言，收拾聊此归。
此归实天幸，团栾如去时。
墙西老桂色，屋南佳鞠姿。
一笑浑未忘，主人旧须收。
东巷去问安，茗碗重酒卮。
北邻了残获，戒妇中宵炊。
穹昊由此正，礼乐傥可期。
悠悠风尘中，宁不剩四支。
未识衣裳化，何年及茅茨。
昕昏有为命，啜水当如饴。
喜乡友来
高翥（宋代）

萧萧春夜雨，有客渡江来。
世事攒眉说，乡谈信口开。
晚肴供苦笋，时果荐青梅。
甚欲浇离恨，呼镫拨酒醅。
西湖二首 其二
高翥（宋代）

老鹤无踪野鸭飞，鸣琴声里画船归。伤心旧日经行地，不独人非物亦非。
绿发
沈辽（宋代）

少年爱绿发，栉沐对春时。多病久衰瘁，感事还成悲。

昔人宁非我，我意顾何知。不须下照水，始识无生岐。
题高行人使琉球卷
皇甫汸（明代）

奉使彤庭上，颁封碧海隅。天池凌浩渺，星汉挂虚无。

云日龙宫凌，风霆蛟壑呼。扶桑标外域，嘉树在方壶。

绥化遐难极，论恩荡不殊。波臣承玉册，水伯护金符。

采秀三山近，乘槎万里孤。即思枚氏发，因颂禹王图。
渔父
齐己（唐代）

夜钓洞庭月，朝醉巴陵市。却归君山下，鱼龙窟边睡。

生涯在何处，白浪千万里。曾笑楚臣迷，苍黄汨罗水。
相和歌辞·采莲曲
贺知章（唐代）

稽山罢雾郁嵯峨，镜水无风也自波。
莫言春度芳菲尽，别有中流采芰荷。
桂隐纪咏·高寒堂
张镃（宋代）

下瞰东邻寺，钟声殷两山。
贪吟尝忍冷，薄夜不知还。
偈颂一百四十二首 其十四
释广闻（宋代）

捻聚也在我，放开也在我。三九二十七，菩提涅槃，真如解脱。
寄东鲁二稚子
李白（唐代）

吴地桑叶绿，吴蚕已三眠。
我家寄东鲁，谁种龟阴田？
春事已不及，江行复茫然。
南风吹归心，飞堕酒楼前。
楼东一株桃，枝叶拂青烟。
此树我所种，别来向三年。
桃今与楼齐，我行尚未旋。
娇女字平阳，折花倚桃边。
折花不见我，泪下如流泉。
小儿名伯禽，与姊亦齐肩。
双行桃树下，抚背复谁怜？
念此失次第，肝肠日忧煎。
裂素写远意，因之汶阳川。
櫂歌九章寄彭鹤林
白玉蟾（宋代）

榔声击空碧，帆影浮沧浪。
倚櫂蓼花洲，一犬吠斜阳。
初入峡有感
白居易（唐代）

上有万仞山，下有千丈水。苍苍两岸间，阔狭容一苇。

瞿唐呀直泻，滟滪屹中峙。未夜黑岩昏，无风白浪起。

大石如刀剑，小石如牙齿。一步不可行，况千三百里。

苒箬竹蔑zB，欹危楫师趾。一跌无完舟，吾生系于此。

常闻仗忠信，蛮貊可行矣。自古漂沉人，岂尽非君子。

况吾时与命，蹇舛不足恃。常恐不才身，复作无名死。
新河
袁说友（宋代）

路转风回四面歌，新河磨尽磨盘河。
一川涨碧分滩远，万柳排盘夹岸多。
此日经行空叹息，当年功绩未镌磨。
客游为爱潇湘楚，五日之间一再过。
赏花钓鱼应制
胡宿（宋代）

平圃回天仗，昆池降帝舆。晨葩才隐蝶，新藻复藏鱼。

露重香英湿，风长钓线舒。乳莺迁谷近，朱鲔跃渊初。

禹律铿金奏，尧樽遍石渠。乘时覃惠宴，不是乐观鱼。
舟上晚望庾楼
董嗣杲（宋代）

大江雪月灿，维舟略无惮。
天地开画图，付与快士看。
几声塞北鸿，千里江南岸。
篷窗引醉吟，搔首待平旦。
颂古一百则
释正觉（宋代）

而今参饱似当时，脱尽廉纤到不知。
任短任长休剪缀，随高随下自平持。
家门丰俭临时用，田地优游信步移。
三十年前行脚事，分明辜负一双眉。
仁宗皇帝挽词三首 其二
曾巩（宋代）

日转归人外，天移入画中。冕旒馀泽在，惊跸旧仪空。

卜宅三川绕，方丧万里通。初寒石门路，松桧飒悲风。
四月二十七日拜广西之除赋此志喜
李昌祺（明代）

紫殿沈沈禁漏稀，金铺齐启掖垣扉。已知侧席求贤俊，讵料抡才到贱微。

选榜乍题香墨湿，朝官初退软尘飞。南藩此去中州远，敢惮驱驰驷牡騑。
和友人生香四和
陈杰（宋代）

水仙盆间瑞香盆，着一枝梅一干荪。
个是山中生四和，麝沈枣甲更须论。
家计
苏履吉（清代）

读书仍恋旧生涯，儒素才分自一家。有酒不妨呼客醉，无钱何必向人赊。

妻还知俭亲烧菜，子亦安贫学种瓜。最是文章难定价，古来多少字笼纱。
送李刘二生还江右用陶韵 其二
陈献章（明代）

中年见二子，楚楚西江英。问讯徐苏里，千年有馀情。

开樽对冥月，高歌亦心倾。胡为别我去，感此秋蛩鸣。

赠处各有言，慨然尽平生。
仲南直学太夫人尊寿八十一适与余老人同庚至寿日以绿橘眉寿春为寿小诗代简
虞俦（宋代）

洞庭霜橘遣分珍，以侑西山眉寿春。此日吾亲应念我，请君归遗太夫人。
偶题八首 其六
苏仲（明代）

得莫欣欣失莫悲，悠悠世态野花飞。楼台溷厕各不等，落处随风非所知。
秋日感怀三首 其一
顾绍敏（清代）

霜染林皋木叶催，蒹葭秋水隔重隈。美人有怨收团扇，狂士歌呼托酒杯。

映日芙蓉依浅沼，撩寒杨柳下荒台。子山词赋伤摇落，秋老江南亦可哀。
义荣见示禅月山居诗盥读数过六根洒然但余素
郑刚中（宋代）

经史何须万卷开，书多言朔反诙谐。
能言正恐迷难出，绝学方知进有阶。
角逐英雄都扫地，留传功业谩磨崖。
若无反照观心术，永堕诸尘万事乖。
减字木兰花 送黄小鲁
朱祖谋（清代）

无情湘水。摇落芳蓠秋色里。冷月回桡。自倚清琴谱大招。

平生月义。江汉愁心成屑涕。雪鬓霜髯。胸次先收一华山。
酬陈掾留题小山二首用次来韵 其二
郭祥正（宋代）

兹山何亭亭，郁有高人姿。朝容白云过，夜与明月期。

幽兰翠碧秀，好鸟鸣声嬉。更逢佳客来，惠好留美词。

遂令一丘乐，能垂千载知。殷勤谢陈子，蒹葭倚琼枝。
次韵初入东京二首 其一
洪适（宋代）

乾坤正欲稔天骄，会见降胡款圣朝。蓄锐乘机先自治，莫令武库五兵销。
金丹诗诀 其二十三
陈楠（宋代）

六百篇中起伏明，三光须顺日虚盈。推移八卦明斤两，刻漏相参莫住程。
风雨中望峡口诸山奇甚戏作短歌
陆游（宋代）

白盐赤甲天下雄，拔地突兀摩苍穹，凛然猛士抚长剑，空有豪健无雍容，不令气象少渟滀，常恨天地无全功。
今朝忽悟始叹息，妙处元在烟雨中，大阴杀气横惨澹，元化变态含空蒙，正如奇材遇事见，平日乃与常人同。
安得朱楼高百尺，看此疾雨吹横风。
上元家饮值文安君诞辰
张耒（宋代）

新正值家节，时雨霁良宵。
林垧敞梵刹，香烟霾白毫。
士女倾都敞，夹路轮蹄骄。
谁能衡茅下，寂寞守无聊。
载御芳兰馔，无辞玉色醪。
况值私庭庆，祝寿比蟠桃。
香涧老衲示似玉林首介极道竹溪宴月之乐玉林
史弥宁（宋代）

孤令青莲欠所亲，月边和影是三人。
何如洗醆溪光里，弟劝兄酬泛玉轮。
俗有雪上加霜之谚今日之谓也二诗呈知县契丈教授尊兄 其一
赵蕃（宋代）

叹我贫兼病，当渠雪上霜。忍饥无异术，炙背有奇方。

重忆茅檐下，还嗟楚水傍。官曹竟疏阔，诗病得商量。
秦越人洞中咏
于鹄（唐代）

扁鹊得仙处，传是西南峰。年年山下人，长见骑白龙。

洞门黑无底，日夜唯雷风。清斋将入时，戴星兼抱松。

石径阴且寒，地响知远钟。似行山林外，闻叶履声重。

低碍更俯身，渐远昼夜同。时时白蝙蝠，飞入茅衣中。

行久路转窄，静闻水淙淙。但愿逢一人，自得朝天宫。
千秋岁·休嗟磨折
李之仪（宋代）

休嗟磨折，
看取罗巾血。
殷勤且话经年别。
庭花番怅望，
檐雨同呜咽。
明半灭，
灯光夜夜多如月。
无复伤离别，
共保冰霜洁。
不断梦，
从今歇。
收回书上絮，
解尽眉头结。
犹未绝，
金徽泛处应能雪。
效曹子建白马篇
袁淑（南北朝）

剑骑何翩翩，长安五陵间。秦地天下枢，八方凑才贤。

荆魏多壮士，宛洛富少年。意气深自负，肯事郡邑权。

藉藉关外来，车徒倾国廛。五侯竞书币，群公亟为言。

义分明于霜，信行直如弦。交欢池阳下，留宴汾阴西。

一朝许人诺，何能坐相捐。飘节去函谷，投佩出甘泉。

嗟此务远图，心为四海悬。但营身意遂，岂校耳目前。

侠烈良有闻，古来共知然。
缘识
宋太宗（宋代）

初分上下顺阴阳，草木浮生地久长。
日月星辰随大道，天心便是法中王。
樵客吟
张籍（唐代）

上山采樵选枯树，深处樵多出辛苦。秋来野火烧栎林，

枝柯已枯堪采取。斧声坎坎在幽谷，采得齐梢青葛束。

日西待伴同下山，竹担弯弯向身曲。共知路傍多虎窟，

未出深林不敢歇。村西地暗狐兔行，稚子叫时相应声。

采樵客，莫采松与柏。松柏生枝直且坚，与君作屋成家宅。
天仙子·蟾彩霜花夜不分
韦庄（唐代）

蟾彩霜花夜不分，
天外鸿声枕上闻。
绣衾香冷懒重熏。
人寂寂，叶纷纷，
才睡依前梦见君。
锦镜
楼钥（宋代）

两溪赴壑若奔虬，此地端能截众流。
三版放开千丈雪，一匳清彻四山秋。
几年空自存公案，今日重新指路头。
珍重老师成胜事，清名当与此山留。
送益州运使田学士
胡宿（宋代）

剑栈秋旗拂过鸿，行台西去抚蚕丛。民间幼艾餐和气，徼外酋豪偃德风。

巴汉静归筹笔内，岷峨閒入画图中。时平幕府无留事，乐职何妨颂圣功。
与故人夜坐道旧
权德舆（唐代）

笑语欢今夕，烟霞怆昔游。清羸还对月，迟暮更逢秋。

胜理方自得，浮名不在求。终当制初服，相与卧林丘。
高侍郎诗
佚名（唐代）

危冠高袖楚宫妆，独步闲庭逐夜凉。

自把玉簪敲砌竹，清歌一曲月如霜。
孤山
释善珍（宋代）

数树梅花地，先朝处士庐。
柳凹人系马，萍破鹭窥鱼。
空冢衣冠蜕，山房水石虚。
白头旧园吏，曾见幸金舆。
绝句
张嵲（宋代）

日炙樱桃已半红，更薰花气满襟风。
路傍谒舍蹲遗兽，应有荒坟在麦中。
南岳
戴复古（宋代）

南云漂渺连苍穹，七十二峰朝祝融。
凌空栋宇赤帝宅，修廊翼翼生寒风。
朝家遣使严祀典，御香当殿开宸封。
愿四海，扶九重，
干戈永息年屡丰。五岳惟今见南岳，
北望乾坤双泪落。
扈从谒陵十咏 其四 寝园祗谒
倪谦（明代）

翠树重重宝殿开，五云常日绕蓬莱。才趋玉座函香进，忽报黄麾导驾来。

下辇还须中使引，合班不待礼官催。鼎湖怅望飞龙远，空抱遗弓泪满腮。
赵忠简
岳珂（宋代）

陶陶孟春，草木莽只。白日昭昭，照下土只。瘴烟浩淫，杂海雾只。

憔悴行吟，阒岛屿只。公乎归徕，无嫪此诗句只。黎母之居，家炎陬只。

崒嵂盘郁，蔽云浮只。蝮虺鰅鳙，蜒僻幽只。人迹阒绝，魑魅仇只。

公乎归徕，空山不可以久游只。鸣鸢跕跕，堕沧溟只。

蛟蜃噀雨，昼冥冥只。折肱见沫，瞻斗星只。夕照黄浊，波涛腥只。

公乎归徕，落景不可以久停只。茅苇丛薄，桃李囚只。

韶容骀荡，异中州只。阳和弗舒，金石流只。短狐秘蜮，起蛰坏只。

公乎归徕，春不可留只。卉服椎髻，骈蜓艕只。咿嚘啁哳，言莫谅只。

烹蛇茹蛊，食且恙只。眇其愁予，虽迥旷只。

公乎归徕，欢不可并只。毒洳下湿，既沮疫只。烦蒸焚惔，交战迫只。

中郁鬲痞，悼憭剽只。层冰肃霜，接朝夕只。公乎归徕，寒兮无与乎体力只。

长鲸层浪，隔帝家只。鸟春蛊秋，送年华只。

星河八月，记流槎只。杳杳万里，谁还沙只。公乎归徕，衰兮不关乎齿牙只。

公乎归徕，秦川之衍夷，公所生只。解梁风咸，民萃营只。

土厚水深，衎易平只。洪河大川，坎不盈只。居之而安，乐不可名只。

公乎归徕，洛水之繁庶，公所寓只。龙门伊阙，风气聚只。

葩奇俗淳，康汰阜只。图渊书囿，今古慕只。资之而深，适不可喻只。

公乎归徕，无叹乎江上只。紫盖黄旗，天所王只。浮埃蔽蒙，骋远望只。

圣主如天，既殛放只。聊以永怀，无沮丧只。公乎归徕，无悼乎天边只。

资善大议，同诸贤只。复雠正义，维万年只。质乎人心，靡或偏只。

守此正中，无迁延只。噫嚱诗乎，公以写我心只。彼苍者天，杳难谌只。

吁嗟时乎，天以畀我公只。彼亡者秦，曷克终只。乐只韶只，舜之昭只。

无议其将，圣维尧只。谗慝煽凶，同盛朝只。公乎归徕，尚予家之招只。
乙酉岁游浙中道闻盗起霅川遂寓珠溪
方岳（宋代）

未到山阴兴已阑，相传道路正间关。
故人坐隔月千里，老宿肯分云半间。
有客谁家无白酒，能诗何处不青山。
一声啼鸟长廓静，花落花开春自閒。
浪淘沙 舟行晚景
沈善宝（清代）

渔火两三星。烟水冥冥。一行新雁起遥汀。辛苦天涯缘底事，也学飘萍。

何处唱珑玲。肠断声声。记曾好句赋湘灵。一样曲终人不见，江上峰青。
为老僧化衣褐
释居简（宋代）

淅沥寒生菡萏池，雪残老藕不成丝。老僧岁晚无衣褐，却遣灵均去问谁。
次江文韵 其二
许景衡（宋代）

学道谁言百不忧，栏干尽日倚楼头。须知横雨千山暮，不比西风一叶秋。
送钱贤良
郭祥正（宋代）

去年六月梓山里，与子披襟弄泉水。高谈直出尧舜前，长林为泉清风起。

金船满满倾醇醪，吴娥玉指拈樱桃。君令劝泉尽百盏，肝肠但觉翻江涛。

醉来骑白鹿，大笑还青山。倏忽岁月往，思君鬓成斑。

今朝邂逅芜江头，论心握手忘离忧。暂时会合复言别，安得弹剑从之游。

泉闻紫微荐君策，男儿事业岂易得。金门慎勿闲经过，为奏天下弊穴如蜂窠。
和文与可洋川园池三十首 荻蒲
苏轼（宋代）

雨折霜干不耐秋，白花黄叶使人愁。
月明小艇湖边宿，便是江南鹦鹉洲。
水月寺
陈鸣阳（明代）

古刹浮沧海，窗开面面空。楼台疑蜃气，帘幕逼蛟宫。

兔魄閒波面，鱼舠度镜中。坐深忘色相，谁复叹飘蓬。
赠卜者魏易斋
谢枋得（宋代）

伯阳曾著易参同，夺尽阴阳造化功。
白玉五城人可到，黄金一鼎道无穷。
先生救世心衣苦，后派多才命必通。
魏本大名名易显，子明且为筮江东。
战城南
吴均（南北朝）

躞蹀青骊马，往战城南畿。
五历鱼丽阵，三入九重围。
名慑武安将，血污秦王衣。
为君意气重，无功终不归。
题旅榇（一作葬宝鸡逆旅士人铭诗）
廖有方（唐代）

嗟君没世委空囊，几度劳心翰墨场。

半面为君申一恸，不知何处是家乡。
龙蛰二首
徐夤（唐代）

龙蛰蛇蟠却待伸，和光何惜且同尘。伍员岂是吹箫者，

冀缺非同执耒人。神剑触星当变化，良金成器在陶钧。

穰侯休忌关东客，张禄先生竟相秦。

休说雄才间代生，到头难与运相争。时通有诏征枚乘，

世乱无人荐祢衡。逐日莫矜驽马步，司晨谁要牝鸡鸣。

中林且作烟霞侣，尘满关河未可行。
晦堂宝觉真赞
李之仪（宋代）

不勉而中，不思而得。从容中道，是为极则。胡来胡现，汉来汉现。

是所运用，莫非方便。在迩求远，知深昧浅。头上安头，以口为眼。

以相而现，略无异同。一有所扣，则犹撞钟。缘不我契，漫尔形容。

稽首导师，如日方中。
送叶任道教授之官静江
叶适（宋代）

太学奏文夸第一，国子先生里行立。岭南梅花太枯涩，花岂唤人人底急。

炉亭雪深叫孤鸿，传书为愬明光宫。云翻雨覆古来有，不如堂堂金石守。
山中思友二首 其二
释函可（明代）

相见已恨晚，更添离别心。几多乡国思，翻向友朋深。

山古云常寂，天寒日易沉。独吟浑莫柰，钟磬自成音。
送苏文学往主三贤书院
李梦阳（明代）

邦侯敦礼聘才贤，梁客乘秋诣汝川。堂上久悬徐稚榻，门前俄报孝廉船。

云山紫逻霜应峻，风穴青松晚更妍。独上高丘试回首，紫阳白鹿自江烟。
雪峰道院
程公许（宋代）

琅函真筌何所云，丈人嵯峨五岳尊。
矞云护耀魄宝，宝绳夜低天市垣。
琼瑶其上矗千仞，冰雪为人醒醉魂。
飞鸿没处杳难辨，饲虎遗迹应犹存。
甘泉使君趣丘壑，薰炉默坐存昆仑。
高斋图史罗左右，大厦风月相吐吞。
岩泉酒熟芳桂蕊，茶鼎火活苍松根。
坐邀麻姑来擘脯，祗恐摩诘难亡言。
界天之雪满窗户，唤起老仙重与论。
丁宁来者时汛扫，燕寝可避蜂衙喧。
山居二首 其一
黎彭祖（明代）

结我南山庐，悠然与世疏。淡云桑柘下，微雨稻花初。

木末鸟啼尽，薜萝人睡馀。閒来空采药，不解习医书。
游交城石壁寺二首 其二
吕陶（宋代）

山僧何事下山迎，步彻山腰到寺庭。清梵一声沈夕籁，碧岚千幅展春屏。

自惭缰锁非真赏，乍见林泉似独醒。回首暮钟留恨处，断烟层霭倍青青。
瞎堂三句
释慧远（宋代）

瞎堂一句分三句，纯钢打就生铁铸。
半夜乌龟脱壳飞，星罗云散无寻下。
酒寄通州吴先生
郑獬（宋代）

往年醉倒先生家，今寄绿洒沧海涯。
此酒到时春已晚，犹应趁得赏残花。
送僧归天宁万年禅院
李宗谔（宋代）

师住天台寺，天台水石幽。
眼前皆胜境，门下尽名流。
法号君恩赐，精蓝国力修。
渡杯来凤阙，振锡谒珠旒。
内殿从容对，神都委曲游。
高僧类雪鹤，归思在林丘。
御札全编得，宸毫几处收。
遥思到时节，烟树赤城秋。
渡鸭绿江
梁有年（明代）

夹岸笙歌引画船，旌辉摇曳镜中天。春回暖浪鱼龙跃，泽遍遐方草树妍。

乐意尽从欢舞见，淳风不待语言传。迎恩簪绂纷相属，一雨旋看绿满阡。
正月二十八日夜大雪
尤袤（宋代）

一冬无雪润田畴，渴井泉源冻不流。
昨夜忽飞三尺雪，今年须兆十分秋。
占时父老应先喜，忍冻饥民莫漫愁。
晴色已回春气候，晚风摇绿看来牟。
青玉案·史君标韵如徐庾
沈端节（宋代）

使君标韵如徐庾。更名节、高千古。卧治姑溪才小驻。闲云无定，阳春有脚，又作南昌去。

兴来亭上清歌度。尽能唱、公诗句。记取诸生临别语。从容占对，天颜应喜，千万留王所。
偈二首 其二
释楚明（宋代）

阎浮有大宝，见少得还稀。若人将献我，成佛一饷时。
荆公
洪咨夔（宋代）

君臣一德盛熙宁，厌故趋新用六经。
但怪画图来郑侠，何期奏议出唐坰。
掌中大地山河舞，舌底中原草木腥。
养就祸胎身始去，依然锺阜向人青。
首尾吟 其一二一
邵雍（宋代）

尧夫非是爱吟诗，诗是尧夫谈笑时。国士待人能尽意，山翁道我会开眉。

盏随酒量徐徐饮，榻逐花阴旋旋移。此乐再寻非易得，尧夫非是爱吟诗。
和赵倅兼善观徐园诗
王洋（宋代）

雨闇长亭去驿赊，褰帷那免叹年华。应缘问俗颁温诏，却得名园看好花。

晴入郊圻初浩荡，春随杖屦得津涯。仙郎不解收珠玉，别乘归时载满车。
无罪福
张伯端（宋代）

终日行不曾行，终日坐何曾坐。
修善不成功德，造恶元无罪过。
时人若未明心，莫执此言乱做。
死后须见阎王，难免镬汤碓磨。
赠旷声和
曹于汴（明代）

悠悠叹世路，崎岖日侵寻。官常有坠举，民情无古今。

不见循良尹，云阳爱戴深。犹忆分符日，汉吏蚤盟心。

三年报上最，枫陛貤纶音。谁云有盘错，良堪證士林。
旃檀林怀旧
成鹫（清代）

林下伊人旧盍簪，名山有约事清谈。旃檀长者今何在，月满长空水满潭。
题浮光丘家山寺
王之道（宋代）

古寺钟鸣漏向残，马嘶人起束征鞍。
曈曚半弄阴晴日，栗烈初迎小大寒。
溪水断流寒冻合，野田飞烧晓霜乾。
嗟予老踏浮光路，陟岵怀亲眼欲酸。
送友人陈上舍兄弟试太学
姚勉（宋代）

东风飒飒吹行李，荣送双龙璧池水。
璧池浪阔高化龙，直透银河三万里。
君家兄弟真雁行，季方学行如元方。
中眉不是弓刀软，个般人物宜胶庠。
只今胶庠多俊杰，正是功名到时节。
陈家原有两状元，释褐传胪未应别。
顾余亦问京华春，苍蝇愿附骥尾尘。
干将先去抉云雨，太阿行亦龙延平。
徐潭即事二首
刘克庄（宋代）

一生常寄人篱落，入手斯丘得自专。
防墓向来封四尺，骊山何必锢三泉。
暮年已作饰巾客，它日那无挂剑贤。
种万株松千本桂，不忧千载不参天。
巡省江浙见闾阎有起色示诸臣省刑爱民
玄烨（清代）

巡方不用驾楼船，白舫兰桡问市廛。和气成春知岁稔，清风布物爱时妍。

齐民但示蒲鞭辱，报国应同竹节坚。莫恃才名轻庶政，冥冥中自有青天。
先子讲道濂溪书院今四十馀年 其一 
吴当（元代）

关雎麟趾久无声，谁共周官识治平。独抱遗经身己老，空山落月梦魂惊。
中秋夜同陈澄江张梦麟城壕泛月
唐顺之（明代）

森爽秋逢三五中，霜天云物坐来空。河灌百川还小艇，寺藏荒野亦疏钟。

客啸忽闻清唳雁，月圆真讶吐珠龙。疑君与我皆仙骨，身世何须更挂胸。
游赵氏洲居
竹浪旭（明代）

小港慳通棹，行知经几滩。
败荷还立雪，寒水不生澜。
扫石容苔瘦，栽松待鹤安。
梅花如有月，借我一宵看。
游钟山诗应西阳王教
沈约（南北朝）

发地多奇岭。
干云非一状。
合沓共隐天。
参差互相望。
郁律构丹巘。
崚嶒起青嶂。
势随九疑高。
气与三山壮。
秋暑呈冯守
刘攽（宋代）

秋律何时效，炎云莫肯阴。烈风长鼓鞴，去水亦流金。

藿食无求饱，单絺不自任。开怀幸宽政，事省得清心。
至正改元辛巳寒食日，示弟及诸子侄
虞集（宋代）

江山信美非吾土，飘泊栖迟近百年。
山舍墓田同水曲，不堪梦觉听啼鹃。
书台
郭印（宋代）

崛起扶刘氏，兼资将相才。
臣心虽自切，天命若为猜。
古壁空遗像，荒榛只旧台。
斯人今不见，落日更徘徊。
守风杜关塘登岸望月
欧阳述（清代）

篷底饭初罢，小步湖风前。夕照入已尽，夜气来无边。

四山静同梦，远水寒生烟。渔镫点遥岸，光与疏星连。

稍时月东上，樯影皆西偏。清光似怜客，故驻匡庐巅。

此际绿杨城，二分人共妍。以我伫望劳，知彼心旌悬。

宵景足凄感，况复别恨牵。徘徊永不寐，风露凉垂肩。

远渚萤火没，浅莎虫语联。归舟意悄然，石濑流涓涓。
次韵酬答陈席庆伯见贻二首
赵蕃（宋代）

问君有赋敌相如，谁为君王诵子虚。
去岁别家今未返，有亲须子得安居。
附名愿见先友记，宣布曾传太史书。
清燕倘思询旧事，莫辞待诏久公车。
善卷洞
徐恪（清代）

水波摇风林，秋山木叶脱。何年五丁斧，劈此灵异迹。

幽泉闻笙五，怪石动精魄。嵚巇上下坂，俄顷异忻戚。

摩崖三四字，窈窕飞青壁。仙灵有遗踪，仿佛留虚白。

濯缨松涛下，清飔澹寒日。冥搜已忘形，心与太古接。
慈感寺东轩
倪思（宋代）

水花风叶暮萧然，霭霭云山带暝烟。
伫立东轩未能去，更看明月涌晴天。
丑奴儿令 其二 美人对镜
董元恺（清代）

我似个人伊似我，伊自知愁。我更多愁。两颊啼痕一处留。

春来总与伊同瘦，伊在眉头。我在心头。一点横波两处流。
武司功初有幽庭春暄见贻夏首获见以诗报焉
张九龄（唐代）

芳月尽离居，幽怀重起予。虽言春事晚，尚想物华初。

迟日皦方照，高斋澹复虚。笋成林向密，花落树应疏。

赠鲤情无间，求莺思有馀。暄妍不相待，含叹欲焉如。
八声甘州 次宋芸子闰花朝宴游词韵
张慎仪（清代）

知天公、也是爱芳菲，未遽令春深。展唐唐如月，绣林锦野，阁住光阴。

潭外百花蜂舞，蜡屐走相寻。正小寒时节，幽思难禁。

一岁两逢花寿，记前吟栲杻，兰袭欢襟。人花斗健艳，说到如今。

时徙倚、孝祠祠畔，无花幡、无限花心。待红药、浓开有日，买醉量金。
奉和献岁宴宫臣
虞世南（唐代）

履端初起节，长苑命高筵。肆夏喧金奏，重润响朱弦。

春光催柳色，日彩泛槐烟。微臣同滥吹，谬得仰钧天。
青玉案·吊古
徐灿（清代）

伤心误到芜城路，携血泪，无挥处。半月模糊霜几树。紫箫低远，翠翘明灭，隐隐羊车度。
鲸波碧浸横江锁，故垒萧萧芦荻浦。烟水不知人事错。戈船千里，降帆一片，莫怨莲花步。
梓州罢吟寄同舍
李商隐（唐代）

不拣花朝与雪朝，五年从事霍嫖姚。君缘接座交珠履，

我为分行近翠翘。楚雨含情皆有托，漳滨卧病竟无憀.

长吟远下燕台去，惟有衣香染未销。
寄卢协律
白居易（唐代）

满卷玲珑实碎金，展开无不称人心。
晓眉歌得白居易，貌卓{两字左均加兀}卢郎更敢寻。
凝香阁
喻良能（宋代）

渠渠夏屋翠阴稠，沉水香浓瑞霭浮。
愧我无才吟五字，未妨燕寝似苏州。
戴县丞挽词
楼钥（宋代）

高士终为簿，岂惟勾小稽。
鸾凰虽在棘，桃李自成蹊。
官府资关决，儒流仰品题。
定知余庆远，遗爱满双谿。
泉城田舍
苏辙（宋代）

泉城欲治麦禾囷，五亩邻家肯见分。莫问三吴朱处士，似胜吾乡扬子云。

阴晴卒岁关忧喜，丰约终身看逸勤。家世本来耕且养，诸孙不用耻锄耘。
上许州吕相公嗣崧许康诗二首并序 其二 许康诗
宋祁（宋代）

许丽而康，岳孙奠之。曰公之屏，实维似之。公徒增增，朱綅绿縢。

实戁实惊，钩膺镂锡。称娖颜行，哕焉绥章。总我列侯，式时南疆。

公之相攸，孔乐于许。其原膴膴，其川吁吁。有芃禾麻，有京稷黍。

薮焉麋麇，渚焉鲂鱮。有李有桃，有柘有檀。树我之园，令居则安。

公视于庭，师兵翼翼，孔武有力。公适于府，陪卿髦士，罔实就绪。

公宴于堂，嘉宾我从。琴瑟鼓钟，或揳或摐。静好铿锵，万舞有容。

左拂其殽，炰鳖燔羔，给鲜于庖。右烹其蔌，笋菭蒲菹，柔嘉惟馥。

旨酒且多，其饮温克。摄尔攸仪，侑公宴嬉。俾胖而乐，俾艾而耆。

明明天子，股肱一体。于蕃于宣，邦人咸喜。主芣之山，浚■之渠。

弗童而材，弗竭而渔。皇惠斯人，俾公焉依。公报其成，帝曰还归。
和吴茂贞大理见寄舟中感兴三绝 其三
张吉（明代）

是处江山是处天，饥来吃饭饱时眠。声音笑貌都消尽，心似寒灰不入禅。
醉歌行赠柴逸士
何景明（明代）

今年中秋与君共，举觞待月城西宅。良夜清尊逢故人，空堂明烛留远客。

山城暮云黯未收，流烟何时散高楼。清风徐来劝我饮，明月不至令人愁。

君是长安旧相识，坐论旧事还相忆。金市豪华如梦寐，玉京仙侣无消息。

人生去住安有同，有如长风吹断蓬。得随江湖扁舟外，不恨关山横笛中。

酒中云散天如洗，月明忽堕金樽里。起看皓彩发青峦，坐见流光盈绿水。

阔舞高歌夜未央，揽衣击节为君起。
寄陈文惠
张士逊（宋代）

赭案当年并命时，蒹薜衰飒倚琼枝。
皇恩乞与桑榆老，鸿自高冥凤在池。
次吴友梅假山韵
杨公远（宋代）

石骨嵌岩耸怪形，主人对此快诗情。
若教老笔来模倣，盘礴终朝画不成。
送深禅人归衡岳隐山
释元肇（宋代）

江浙参寻遍，仍思故隐山。不知人住处，惟见雁飞还。

说法龙来听，长年云闭关。莫将残菜叶，流落在溪间。
送傅明府之南安
胡仲弓（宋代）

抚字及催科，三年鬓已皤。公心如日月，浮议任风波。

父老颦眉说，儿童拍掌歌。归装无一物，空有绿旗多。
敬亭云歌送吴子归宣城
释宗泐（明代）

敬亭山中生白云，有时化作五色文。从龙下山为雨去，欲与世上袪尘氛。

由来舒卷不可测，遥天烱烱无遗迹。甘雨未洽尘未消，直使时人空叹息。

归来偃蹇敬亭上，点缀青山千万状。曾巅高拥白玉屏，半岭间张素丝障。

云兮云兮尔才未尽施，只恐复被苍龙知。乾坤上下相追随，青山欲恋无还期。
送华师从剑州张秘书之招
陆游（宋代）

三年相伴锦江头，一日翩然不可留。
官冷蓬门无客恋，时清剑阁有僧游。
关山默数来时路，风月悬知别後愁。
禅版经龛有余暇，频登高处望西州。
对酒作
陆游（宋代）

饮酒豪如卷白波，遣愁难似塞黄河。
多闻只解为身累，後死空令见事多。
未试神仙餐玉法，且赓壮士入关歌。
此心不道无人识，雪鬓萧萧奈老何！
题灵隐寺山顶禅院
綦毋潜（唐代）

招提此山顶，下界不相闻。塔影挂清汉，钟声和白云。

观空静室掩，行道众香焚。且驻西来驾，人天日未曛。
挽丞相祁国公三首
陈棣（宋代）

斧扆求良弼，钧衡得伟人。
文章照黼黻，勋业见经纶。
化洽编氓阜，时调宝历新。
方祈永霖雨，俄复跨箕辰。
双鹳巢松次萧先生韵
刘崧（元代）

江上乔松偃旧梢，春风喜见鹳来巢。竦身已觉天门近，振羽时惊雪片抛。

营构能忘尘世累，择栖终托岁寒交。清平气类推先兆，麟凤行看在薮郊。
白乐天 其一
葛胜仲（宋代）

平生趣操号安恬，退亦恬然进不贪。何事浔阳恨迁谪，轻将清泪湿青衫。
飞来船
庞嵩（明代）

武夷船驾壑，此船曷飞来。神功巧斲削，制度从天裁。

船底砺剑脊，仓面长平开。夜深载明月，不怕风波推。
句
万世延（宋代）

莫放山亏篑，终教井及泉。
送人赴举
黄少师女（宋代）

春国报罢已三年，又向西风趁著鞭。
屡鼓莫嫌非作气，一鸣当自卜冲天。
贾生少奋终何遇，马援才高老益坚。
大抵功名无早晚，平津今见起淄川。
献花岩
顾元庆（明代）

共讨花岩胜，云霄肘腋傍。
牛峰双角短，天堑一支长。
松殿秋阴肃，经堂雨叶黄。
物华更娟静，时序近重阳。
送僧归护国寺
李谘（宋代）

辇寺住经年，归心起浩然。
传衣因世出，挥尘自弥天。
海客分朝供，江灯照夜禅。
赤城重到日，八桂老岩烟。
次韵茂实之才
邓肃（宋代）

谪官谁道不知春，出郭犹能一醺熏。
银笔争题追鲍谢，席门琢句拟机云。
东垣敢念百朋锡，南亩当从千耦耘。
剩乞新诗殊不恶，恐因叩角彻天闻。
野步
姜特立（宋代）

倚杖立江干，丹枫叠嶂寒。
何人三昧手，画我看秋山。
和罗舜举
廖行之（宋代）

岸岸花飞客思浓，拍空烟水与天东。
暮云横岭依依碧，朝日翻波衮痛红。
鸥共忘机元自适，鼍犹鸣鼓定谁攻。
凭栏万里危楼望，愁绝江南一笛风。
记五月十三日事
周馥（清代）

诏书午夜下天阍，父老惊疑破涕痕。何故夺门同景泰，有谁感泣似兴元。

宗贤负扆应艰选，旧制违时讵可援。自是老臣过忧虑，孤忠无路达修门。
晚行竹林兄弟相率赋诗 其一
彭汝砺（宋代）

苒苒秋风吹我衣，留连清胜夜忘归。眉横云外新蟾上，雪落林梢白鹭飞。
浪淘沙 题听秋啜茗图 见许善长《碧声吟馆谈麈》
邵懿恒（清代）

修竹影濛濛。翠减幽丛。啼鹃几染泪痕红。难爇返魂香一炷，空认芳容。

杯棬泽犹浓。画阁尘封。云軿同驻碧城中。日落平台携手望，依旧春风。
病中杂咏十首
陆游（宋代）

久病身犹困，闲游性已成。
未停汤熨事，即理水云程。
投宿忘街陌，论交失姓名。
醉怜花坞好，恐是牡丹坪。
小年夜
吴与弼（明代）

虚堂明烛小年时，子弄瑶琴父咏诗。会得心中无事旨，乐夫天命复奚疑。
太清宫闻滴漏
严巨川（唐代）

玉漏移中禁，齐车入太清。渐知催辨色，复听续馀声。

乍逐微风转，时因杂珮轻。青楼人罢梦，紫陌骑将行。

残魄栖初尽，馀寒滴更生。惭非朝谒客，空有振衣情。
颂古三首
释宝印（宋代）

千尺丝纶直下垂，锦鳞拨刺上钩时。
斜风细雨歌归去，醉倒蓬窗百不知。
虔城酬赠张幼于
郭谏臣（明代）

西风江上获双鱼，千里遥传尺素书。绕屋蓬蒿怜仲蔚，满囊词赋忆相如。

乡关迢递看云外，官舍萧条运甓馀。堪叹故人头白尽，青山应许卜邻居。
以沉香拄杖奉寄总老戏呈句偈
沈辽（宋代）

七尺潜虬出海污，久同病士御三车。旃檀彫断终非相，薝卜芬芳漫散花。

绝是离非参妙用，穿云涉水伴生涯。东林大士还知否，止此无言是作家。
晚梅次韵
胡仲弓（宋代）

准拟和羹滋味成，如何尚带隔年英。
春风可是无分别，遣放夭桃相并生。
次韵答张天觉二首
苏轼（宋代）

车轻马稳辔衔坚，但有蚊虫喜扑缘。
截断口前君莫怪，人间差乐胜巢仙。
驭风骑气我何劳，且要长松作土毛。
亦如诃佛丹霞老，却向清凉礼白毫。
戏赠西阳子二首 其二
王廷陈（明代）

未试餐霞术，空传煮石方。三旬凡九食，颜面颇仓皇。

灰冷烧丹鼎，香馀卖药囊。严寒君少畏，岁已逼青阳。
虞美人·疏梅月下歌金缕
晏几道（宋代）

疏梅月下歌金缕。忆共文君语。更谁情浅似春风。一夜满枝新绿、替残红。
苹香已有莲开信。两桨佳期近。采莲时节定来无。醉后满身花影、倩人扶。
送李瑞昌
周紫芝（宋代）

庐阜老人心古锥，颇学子长多爱奇。晚生恨不见前辈，一谈往事神先驰。

龙眠人品似摩诘，不比老阎呼画师。往时袖手阅神骏，三马就毙何由追。

都人一日传万口，后生闻此心怀疑。诸孙今喜典型在，此事颇从君得之。

吾皇仁圣重贤士，子孙必录初无遗。但令苛政不如虎，会有善事令天知。

碧油拥被报政急，桁杨卧壁催科迟。

他年父老歌遗爱，为君摩石题苍碑。
浣溪沙·败叶填溪水已冰
纳兰性德（清代）

败叶填溪水已冰，夕阳犹照短长亭。何年废寺失题名。
倚马客临碑上字，斗鸡人拨佛前灯，净消尘土礼金经。
游东岩
杨钟岳（清代）

薄海波光映碧天，潮阳风景正悠然。高峰层次凌云起，远树低横向水眠。

却忆留衣寻旧迹，还惊飞锡涌新泉。杖筇游岳他年事，啸傲东山此日缘。
清明
何应龙（宋代）

踏歌槌鼓近清明，小雨霏霏欲弄晴。
唤起十年心上事，春风楼下卖花声。
百一诗 十三
应璩（两汉）

大魏承衰弊。
复欲密其罗。
蚍蜉犹见得。
何云鳅与虾。
狴犴既已备。
歘复置黄沙。
更漏子·柳丝长
晏几道（宋代）

柳丝长，桃叶小。深院断无人到。红日淡，绿烟晴。流莺三两声。
雪红浓，檀晕少。枕上卧枝花好。春思重，晓妆迟。寻思残梦时。
鲈鱼
杨万里（宋代）

两年三度过垂虹，每过垂虹每雪中。
要与鲈鱼偿旧债，不应张翰独秋风。
买来一尾那嫌少，尚有杯羹慰老穷。
秪是蒪丝无觅处，仰天大笑笑天公。
精卫诗
吕本中（宋代）

西山有鸟，其状如乌。名曰精卫，其名自呼。精卫堙海，不堙不止。

问谁之报，云帝之子。帝子女娃，往游不还。精卫求之，不敢有安。

海流不改，汝堙不迁。嗟哉精卫，志则可怜。我昔读书，惟圣之求。

竭力从之，以春及秋。老人宴居，审吾之学。惟时友朋，日就雕琢。

圣言甚微，吾意则近。近以识微，退或有进。三年于曹，惟罪之恐。

人虽甚厌，子亦不勇。舒舒其云，沄沄其水。子不与归，而曰有以。

豕羊在牢，刍秣之恋。烹庖及之，抑又谁怨。予学日远，子道日疏。

有愧精卫，其谁与居。精卫之飞，不必戾天。子之不如，宁有智焉。

惟作与否，愚智之择。小人作诗，惟一劝百。
登黄花亭遗址
钱元鼎（宋代）

隔城舒晚啸，信步得高台。
亭去名犹在，霜迟菊未开。
浮云西日下，明月大江来。
逸思飞难禁，昏钟何处催。
青玉案·赋得轻罗小扇扑流萤
黄之隽（清代）

晚凉才过窗纱雨。正浴罢、持纹素。帘外无人萤自度。

微光一点，素吞还吐。飘过花阴去。

因风吹落罗裙底。忽漫随风又轻举。玉腕兜来缘扇住。

销囊悬向，谷幮眠处。闪闪星星许。
最高峰望雪山
范成大（宋代）

大面峰头六月寒，神灯收罢晓云班。浮空忽涌三银阙，云是西天雪岭山。
南苑逢美人
何思澄（南北朝）

洛浦疑回雪，巫山似旦云。
倾城今始见，倾国昔曾闻。
媚眼随羞今，丹唇逐笑分。
风卷蒲萄带，日照石榴裙。
自有狂夫在，空持劳使君。
宿温城望军营
骆宾王（唐代）

虏地寒胶折，边城夜柝闻。兵符关帝阙，天策动将军。

塞静胡笳彻，沙明楚练分。风旗翻翼影，霜剑转龙文。

白羽摇如月，青山断若云。烟疏疑卷幔，尘灭似销氛。

投笔怀班业，临戎想顾勋。还应雪汉耻，持此报明君。
送盖少卿晞之赵太平州
卫泾（宋代）

三釜果何乐，万钟岂云轻。
当知昔贤士，乃亲乃为荣。
忆昨使东淮，循陔兰芳馨。
维先司徒公，大篇宠其行。
喜我谐禄养，劝之力身名。
俛仰四十载，岁月何峥嵘。
髯卿世济美，中外稔践更。
勇退甫宴娱，起家俄诏徵。
秩真二千石，选授参陪京。
时哉春阳中，光风助严程。
歌廉盛襦袴，迎伋森旆旌。
矧伊太夫人，九十颜如婴。
朱轓从板舆，此乐谁能并。
缅怀平生好，相友真弟兄。
我今抱永慕，抚旧只怆情。
涂山古名邦，官府号太平。
故秋适淫潦，所至多疲氓。
政须事安集，未可施敲榜。
长江戍水犀，形势足干城。
时虽急规恢，不用邀功能。
君年壮於我，宏图在南溟。
报国岂忧晚，事亲宜竭诚。
道院日余暇，北堂庆方增。
戏彩供笑粲，捧觞寿期龄。
孝立忠亦遂，俗美政易成。
奏最亟归来，勿云厌承明。
采莲女
李中（五代）

晚凉含笑上兰舟，波底红妆影欲浮。

陌上少年休植足，荷香深处不回头。
题董邦达西江胜迹十二首 其七 万杉寺
弘历（清代）

大超手植万杉，默然不辩圣凡。何必元圭说法，山神示迹东岩。
硖石寺
宋祁（宋代）

衮衮上层巅，飞空宝構联。
山林楚遗塞，楼阁佛诸天。
午刹中峰影，晨香众壑烟。
奫沦一水注，开闢二崖穿。
旭日生岩罅，归云宿橑边。
吾游常草草，暂对社师莲。
寿彭宣父
王立道（明代）

三月长安道，东风送客归。十年桓氏学，此日老莱衣。

江入青春暖，云随画鹢飞。钜公名笔在，桑梓自光辉。
蔡州妓赵氏坠崖以死自誓作诗讽俗
马祖常（元代）

鳞鳞汝水冰碧光，汝之左右百草芳。红兰紫桂媚长昼，钩辀鸟子回银塘。

茭蒲无数菱叶小，西家鞦韆属年少。燕泥霁雨风景酣，帘箔依稀有歌笑。

赵氏女子邯郸娼，綵丝绣履踏春阳。心思宛转萦云缕，羞对儿郎唱凤凰。

乐山嵯峨石生雨，乡人迎神奏歌舞。婆婆起向神祠前，祝愿生身事针组。

野风吹目双泪零，泉声松韵相泠泠。谁言女子情爱癖，誓死命轻如鸟翎。

鸟翎飞上合欢树，开花夜夜无愁苦。秋香不断相思浦，玉钗断股埋黄土。
念奴娇 暮秋即事
曹慎仪（清代）

飘残疏雨，又秋光九十，匆匆过半。庭竹萧萧枫染绛，小院帘栊低捲。

几点蛩声，数行鸿字，九畹芳兰绽。西风吹老，眼前秋色清浅。

一派暮景苍然，当时宋玉，偏自多愁感。谁解秋深幽意好，别有赏心无限。

况届题糕，一城风雨，蚂绿螫黄满。寒英频摘，短篱又泛金盏。
寄敏上人
何绛（明代）

一从飞锡入青山，日日行吟水石间。昨向樵夫曾问信，隔溪遥见掩松关。
奉和仆射裴相公感恩言志（穆宗长庆二年，裴度罢）
韩愈（唐代）

文武功成后，居为百辟师。林园穷胜事，钟鼓乐清时。

摆落遗高论，雕镌出小诗。自然无不可，范蠡尔其谁。
阮郎归 其四
秦观（宋代）

湘天风雨破寒初，深沈庭院虚。丽谯吹罢小单于，迢迢清夜徂。

丽梦断，旅魂孤，峥嵘岁又除。衡阳犹有雁传书，郴阳和雁无。
纪梦
郑若冲（宋代）

包括乾坤一环堵，拍手千门辉藻黼。编茅何事傍云根，川观岩藻天固予。

忆昔卧病岁壬午，梦行涧石憩衡宇。常充达庵表其门，大楷金书爰仰睹。

吉符应已分行藏，二纪唐捐惜无补。我生六年哀怙恃，三殇相继泣同乳。

只影危踪巢在幕，孽子孤臣气如缕。千金不忍坐垂堂，十稔讵能酬鞠抚。

六张五角具孤虚，万死一生逃险阻。矛头淅米剑头炊，耕常得晴刈常雨。

菲末葑根有荆棘，鼠牙雀舌皆强禦。意行足下起关山，夕计朝谋成龃龉。

先时败事后失机，啭喉触讳默招侮。贫来富往见交情，行信言忠贻罪罟。

一本难令亲者亲，四海何由兄弟普。数奇尝愧李将军，五穷未嗟韩吏部。

人生美恶半乘除，我常一味无甘苦。五十知非计已迟，见机而作今犹愈。

结庐兹境了前缘，端藻漫作溪山主。列壑攒峰无耸峭，叠颖飞柯不瞋拒。

一室凝尘号全拙，茶铛酒壶编简聚。草亭临流倚梦溪，观罢鱼游呼鹤舞。

地饶松竹秀而腴，林生兰蕙香频吐。泉清洗耳何妨枕，晴轩炙背还堪俯。

采药寻梅度岭去，空翠霏烟迎步武。乘坚策肥彼何人，藜杖枝筇自撑拄。

人家灯火照篱落，山头月色窥松户。随云归逐度溪风，自喜此身轻一羽。

意安不厌饭藜蔬，睡美那能候钟鼓。少壮颜从镜里非，利名心向尊前腐。

长因横逆反忠仁，讵向艰深探城府。事变起灭真浮沤，身世行藏俱逆旅。

玉堂茅舍一蘧庐，鴳起鹏抟各飞举。蛮触战争两蜗角，鸡虫得失了无补。

兴废纷纷汗马牛，贤愚泯泯埋尘土。长啸勿碍天地郛，游思还从竹素圃。

要知岁晏日斜时，此心只与虚空侣。一觞一咏姑自娱，断不伤今更思古。

力命悠悠讵足论，漫述平生记轩庑。
毌沆挽辞二首 其二
韩维（宋代）

畴昔西游雍，相逢各壮年。坐从歌扇密，欢任酒杯传。

乐事空尘土，清名自简编。耆英满朝路，回首一潸然。
夜中不能寐
郑学醇（明代）

繁忧夜弥剧，酌酒乱其端。河汉不改色，露华凄以寒。

素琴有遗响，抚之不忍弹。天运恒易简，世态何翩番。

飞鸿嘹天际，感激发哀叹。
题黄粱仙迹
邹钺（清代）

策马邯郸谒古祠，浮生入梦复谁知。男儿不到封侯日，总是黄粱未熟时。
拟陶徵君饮酒二十首 其十四
杨起元（明代）

孔门言为仁，欲仁仁即至。譬彼中山酒，一饮千日醉。

乘坠俱不知，宁复论造次。海上逐臭夫，汲汲求富贵。

于我如浮云，蔬水有真味。
八月七日被命上会稽沿途所历拙於省记为韵语
魏了翁（宋代）

越台雨壑压层巅，下有蓬莱镇越颜。
拄笏正当秦望岭，绕城总号会稽山。
缑氏尉沈兴宗置酒南溪留赠
王昌龄（唐代）

林色与溪古，深篁引幽翠。山尊在渔舟，棹月情已醉。

始穷清源口，壑绝人境异。春泉滴空崖，萌草拆阴地。

久之风榛寂，远闻樵声至。海雁时独飞，永然沧洲意。

古时青冥客，灭迹沦一尉。吾子踌躇心，岂其纷埃事。

缑峰信所克，济北余乃遂。齐物意已会，息肩理犹未。

卷舒形性表，脱略贤哲议。仲月期角巾，饭僧嵩阳寺。
挽张梅坦二首
陈著（宋代）

同饮嵩溪水，绸缪况有连。
心期天地阔，情话岁时迁。
一病帮三暑，长归竟九泉。
谁知之子憾，薛凤定翩翩。
驾幸新丰温泉宫献诗三首
上官婉儿（唐代）

三冬季月景龙年，万乘观风出灞川。
遥看电跃龙为马，回瞩霜原玉作田。
鸾旂掣曳拂空回，羽骑骖驔蹑景来。
隐隐骊山云外耸，迢迢御帐日边开。
翠幕珠帏敞月营，金罍玉斝泛兰英。
岁岁年年常扈跸，长长久久乐升平。
丁计部蔡刑部沈刑部欧博士过山斋作
黎民表（明代）

秋风客赋不堪裁，何意蓬蒿二仲来。飞雨远连双阙暝，残花犹共一尊开。

长途意气看君在，高步云霄见尔才。恶说习池骑马去，淹留须尽故人杯。
台头寺愿上人院古松…与赵八员外、裴十补阙同赋之
皇甫冉（唐代）

细草亦全高，秋毫乍堪比。及至干霄日，何人复居此。
送马少卿自广东漕易江西宪
曾丰（宋代）

湖南岭南迎复送，车上马上觉复梦。
夜来梦入大江西，山见崆峒水章贡。
身为使者似光华，眼厌视之徒倥偬。
人贪公厌非矫情，外物皆轻吾道重。
小行吾道幸吾民，楚越已休虞芮讼。
粤人欢喜未饱间，又觉喜气吴人共。
万牛争挽楩楠入，初疑选作明堂栋。
郎星气焰万丈长，丞相大嗔凝不动。
秀才峥嵘风必摧，大材盘礴古难用。
衮菊寻公公却之，傍人乃献绣衣颂。
宾屦今满河阳门，意其所拔石若温。
浴沂岂料先与点，送客有时独留髡。
推心置我等子弟，誓报从今到儿孙。
离情欲噎难忘言，补天自有妙手存。
区区易节未足论，虎头不戴貂蝉冠。
邦人勿痴空攀辕，门人勿痴空恋轩。
兰
陆游（宋代）

南岩路最近，饭时已散策。
香来知有兰，遽求乃弗莸。
生世本幽谷，岂愿为世娱。
无心托阶庭，当门任君锄。
秋感
陆游（宋代）

圣世优容许乞身，归来犹幸齿齐民。
渔家那有悬车地，蔬食何齐祝鲠人。
獠婢临溪漂衣絮，蛮童扫叶续炊薪。
生涯如此仍秋暮，赖是从来惯处贫。
吴子鱼南庄归兴次韵
许筠（明代）

松关竹径带晴烟，家住溟州第二天。
绕屋溪声来更远，卷帘山色自堪怜。
家人宿火炊篱菜，坐客清谈汲茗泉。
偏缚尘缨为傲吏，几将乡思赋归田。
题述庵比部蒲褐山房诗 其三
赵文哲（清代）

昔款依稀记弱龄，乌衣门巷锦帆泾。春潮两桨人初到，夜雨重帘酒乍醒。

香火心情偏澹荡，雪泥踪迹总飘零。一龛今日安跏稳，折脚铛边说与听。
春效行
李新（宋代）

半夜东风入桃李，杨柳烟深尘不起。
江南乍暖蜂满园，洛阳初晴花出市。
走马寻芳白面郎，回头巧笑人在墙。
一声莺啭墙南北，引断行人归未得。
减字木兰花
陈瓘（宋代）

世间药院。只爱大黄甘草贱。急急加工。更靠硫黄与鹿茸。

鹿茸吃了。却恨世间凉药少。冷热平均。须是松根白茯苓。
过秦楼
曾栋（明代）

曙色开晴，轻飔敷暖，日影才经檐角。倦来芳径，且倚阑干，触地新愁粘著。长日如年，可堪恨雨丝丝，梦去漠漠见鸣禽递响，乳莺梳翅，痴愁方觉。

凝望处，初绿呈新，陈柯拆旧，忘了一春归却。不伤花老，只怕花开，解使朱须销铄。宝扇轻摇，乱抛花片教飞，迎风低掠。忍重携素手，骤觉一分瘦落。
金刚随机无尽颂 其一 一体同观分第十八
释印肃（宋代）

国土河沙数，广论无遮护。穷闲一个人，无裈又没裤。
降真香清而烈有法用柚花建茶等蒸煮遂可柔和相识分惠热之果尔但至末爨则降真之性终在也
郑刚中（宋代）

南海有枯木，木根名降真。评品坐粗烈，不在沈水伦。

高人得仙方，蒸花助氤氲。瓦甑铺柚蕊，沸鼎腾汤云。

熏透紫玉髓，换骨如有神。矫揉迷自然，但怪汲黯醇。

铜炉既消歇，花气亦逡巡。馀馨触鼻观，到底贞性存。
禅人并化主写真求赞
释正觉（宋代）

心空自灵，性了非情。
玉马寒泉饮，泥牛夜月耕。
尘尘智起，物物幻成。
二仪万像纵横说，相与今时作证明。
约台府同官王元敬以次七人登巾山以前峰月照
张榘（宋代）

一江贯万山，双塔抵层汉。
我来蹑胜游，寒日已过半。
夕阳满孤村，潮势吞两岸。
俯视尘世微，云边数声雁。
上张察使老山
何梦桂（宋代）

元是公侯孝友门，及今几代见礽孙。
便遗柱下持天宪，暂住都亭洗物冤。
花影月边吟子野，木从窗外访南轩。
汉庭羽翼须良计，谁是商山老绮园。
赠淮南将
马戴（唐代）

何事淮南将，功高业未成。风涛辞海郡，雷雨镇山营。

度碛黄云起，防秋白发生。密机曾制敌，忧国更论兵。

塞色侵旗动，寒光锁甲明。自怜心有作，独立望专征。
梅开次韵答叶教授二首
项安世（宋代）

春风一点暗惊梅，便有千花动地开。
却似德人方寸事，等间流向笔端来。
金陵书事
胡铨（宋代）

六代风流最永嘉，郁葱胜气隐晴霞。
折冲樽俎神俱旺，表裹山河险莫夸。
几缕碧烟迷杏眼，半篙清涨减蒲芽。
歌声已得檀郎怨，四海而今再一家。
寄郢州崔守八首
陈造（宋代）

将军竞病旧能诗，黄绢于今玩色丝。
何日酒兵鏖笔阵，未应羽檄谂交绥。
送儒医童达可
何梦桂（宋代）

乾坤四塞五行淫，利欲颠狂蛊入心。黄帝不生岐伯死，祇今谁下顶门针。
奉圣念老得法于大通禅师游行十年归以其法接引晋人北湖见而喜之赠一绝句
吴则礼（宋代）

从教白浪长浮天，脚跟饱踏吴江船。晋人初不知祖令，拍手施与龙山禅。
送砚与周宰
朱翌（宋代）

巧匠斲山取山骨，媪神拱手不敢惜。
因隆作防洼作池，以金为声玉为质。
藉以绨衣便契携，置之乌皮长拂拭。
忆昨随计西入关，太学三年同寝食。
晨昏缀缉困蝇头，岁月磨研取鸡肋。
时来偶题千佛经，吾自无功子何得。
只今懒慢大可笑，身外了然无一物。
经时不脱管城帽，子宜不赐汤沐邑。
我今容子乞身去，却到安宜宰君室。
宰君真是潇洒人，文章机杼乃自出。
陈玄毛颖费追呼，子坚而厚宜比德。
从兹去给上方札，便当入珥螭{左土右幻}笔。
切勿劝草封禅书，亦莫上献开边策。
雇君发明错与谊，昨奏条画今所急。
忠言谠论闻四方，砚乎汝为不失职。
失调名
佚名（宋代）

添憔悴、看肌瘦损。
杂感八首 其六
缪赞熙（清代）

绵绵远道短长亭，死别生离几度经。枯树何堪悲庾信，青山有幸葬刘伶。

花如常好诚妖物，人到多情见性灵。柳折渭城高唱处，阳关奚忍把杯听。
玉晨大桧鹤庙古松最为佳树
王安石（宋代）

坛庙千年草不生，幽真曾此荫余清。
月枝地上流云影，风叶天余过雨声。
材大贤於人有用，节高仙与世无情。
秦山陂下今迷处，苦里宫中漫得名。
送贤上人往太平兼简卓首座
释德洪（宋代）

我昔游潜山，空翠插晴烟。至今清夜梦，犹能历层颠。

天柱如玉立，贵气朝山川。下有童师庐，杂遝皆奇贤。

卓途龙山子，靖深波间莲。近闻亦分座，道眼照人天。

道人使吴来，衣裓馀芳鲜。愿求奇崄句，庶使大法传。

一拳无背触，何处见灵源。
四老诗
赵元安（清代）

珍重香馀旧舞衣，雏鬟声价忆依依。京华色艺当时冠，身世风依觉昨非。

眉语半含春绪冷，琴心一曲古欢违。踌躇归凤求凰意，翠幕低垂又夕晖。
别刘孝先诗
朱超（南北朝）

疲痾积未瘳，伏枕倦长愁。复念夜分首，江上值徂秋。

阴凝变远色，落叶泛寒流。繁霜积晓缆，轻冰绕夜舟。

曳裾出兔苑，引领望龙楼。勿念荆台侧，无为戚情游。
白角簟
罗邺（唐代）

叠玉骈圭巧思长，露华烟魄让清光。休摇雉尾当三伏，似展龙清在一床。

高价不唯标越绝，冷纹疑似卧潇湘。杜陵他日重归去，偏称醉眠松桂堂。
冬至即事
刘敞（宋代）

南极日差永，幽人喜不胜。阳生渐堙郁，阴老尚凭陵。

风解吴山雪，江流蜀地冰。冲寒彊乘兴，屣履过邻僧。
金莲出玉花 劝刘法司放鹦鹉
马钰（金朝）

绿毛红嘴。因为能言还自累。奉劝修何。语得分明愈著魔。不如省觉。缄口藏机怀卓荦。人总嫌伊。得出凡笼自在飞。
十月十九日大风作寒闭户竟日
陆游（宋代）

霜风卷地起，落叶拥蜗庐。
终日澹无事，一窗宽有余。
坐多知力耗，食少觉心虚。
嬾惰无新句，松声忽起予。
朱封君双寿诗
尹台（明代）

白发蕲川二老人，绮筵开对玉台春。赤桃东熟初成献，青雀西飞讶有神。

华露暗滋孟宅竹，古烟长映窦庭椿。紫泥天上颁非远，綵服行将鸾轴新。
郊庙歌辞。武后享清庙乐章十首。第七迎武舞
佚名（唐代）

赫赫玄功被穹壤，皇皇至德洽生灵。

开基拨乱妖氛廓，佐命宣威海内清。
以事走郊外示友
陈与义（宋代）

二十九年知已非，今年依旧壮心违。
黄尘满面人犹去，红叶无言秋又归。
万里天寒鸿雁瘦，千村岁暮鸟乌微。
往来屑屑君应笑，要就南池照客衣。
观月
陆游（宋代）

清风发疏林，皦月上素壁。
悠然倚庭楯，爱此风月夕。
人间好时节，俯仰成宿昔。
少年不痛饮，老大空叹息。
怡亭
郭祥正（宋代）

英才欣会遇，旷怀各无瑕。二李妙分篆，裴铭语尤嘉。

盘盘虬奋鳞，灼灼月吐华。天影望不尽，雁行飞屡斜。

晴云依晚岫，芳草接平沙。东溟与西塞，吾宁辨渚涯。
旅店和沈绎堂先生壁间韵
李兴祖（清代）

十年常作客，一宿似还家。古道多垂柳，荒村正落花。

岸侵溪水阔，云淡夕阳斜。壁上诗堪和，挥毫趁晚霞。
自咏
陆游（宋代）

道本治吾身，绪余方及人。
神清缘食少，事简为家贫。
薄酒如重酝，寒蔬抵八珍。
村村花柳动，且复岸纶巾。
松泽西亭 其四
高子凤（宋代）

劈口两桡无剩法，点头三下不容声。谢师付授从今了，一段风流画不成。
灯夕寄呈张学士
刘攽（宋代）

东风一雨解萌芽，暖景重城有万家。霁后灯光犹妒月，春迟火树却催花。

数声水调矜遗俗，十里珠帘胜馆娃。璧府谪仙归未得，会将骑鹤向人夸。
过吕坊渡
邓深（宋代）

江阔寒风痛括肌，村醪无力破寒威。
融霜点滴松间雨，爱日晴明身上衣。
闯竹柴扉黄犬吠，卧沙蓬艇白鸥飞。
烧痕已觉春来近，稍放青青出土肥。
郊庙歌辞。祭方丘乐章。肃和
佚名（唐代）

至矣坤德，皇哉地祇.开元统纽，合大承规。

九宫肃列，六典相仪。永言配命，长保无亏。
用山谷新诗徒拜嘉之句为韵赋五篇报尹直卿 其四
曾丰（宋代）

天下文章家，吾州两前辈。内翰擅其宗，大监为之最。

更有龙图公，气节盖新代。请从舌端参，去作卧下拜。
代人得案字
项安世（宋代）

新收舍前云，旧管舍北涧。一为草堂人，从头点诗案。
用谈笑青油幕为韵贺吴叔永制机 其三
李曾伯（宋代）

弟兄眉最白，人物眼常青。论事犹迎刃，谈兵若建瓴。

吁谟皆上策，道德有强形。办却聊城矢，还书剑阁铭。
寄沈敦谟
王十朋（宋代）

二十年前旧友生，缄封远寄见交情。旧游回首多零落，大器如君合晚成。
书谱二首 其二
沈瑜庆（清代）

行草当年问字亭，墨池笔冢此专经。顾名思义承家法，大令还应愧过庭。
和萧参议游岳麓八绝
王炎（宋代）

每到精庐即少留，品题清境甲湘州。
游山脚力犹强健，缓步曾登最上头。